Illum, wara l-iffirmar formali minn AstraZeneca u l-Kummissjoni, daħal fis-seħħ l-ewwel kuntratt li nnegozjat il-Kummissjoni Ewropea ma' kumpanija farmaċewtika f'isem l-Istati Membri. Il-kuntratt se jippermetti li jinxtara vaċċin kontra l-COVID-19 għall-Istati Membri kollha tal-UE, kif ukoll li dan jingħata lil pajjiżi bi dħul baxx jew medju jew jiġi ridirezzjonat lejn pajjiżi Ewropej oħrajn. Permezz ta' dan il-kuntratt kull Stat Membru jkun jista' jixtri 300 miljun doża tal-vaċċin prodott minn AstraZeneca, u jkun hemm l-opportunità li jinxtraw 100 miljun doża oħra, biex jiġu distribwiti fuq bażi pro-rata skont il-popolazzjoni. Il-Kummissjoni qed tkompli d-diskussjonijiet għal ftehimiet simili ma' manifatturi oħrajn tal-vaċċini, u kkonkludiet taħditiet esploratorji ma' Sanofi-GSK fil-31 ta' Lulju, ma' Johnson & Johnson fit-13 ta' Awwissu, ma' CureVac fit-18 ta' Awwissu u ma' Moderna fl-24 ta' Awwissu. Il-President tal-Kummissjoni Ewropea, Ursula von der Leyen, stqarret: “Il-Kummissjoni qiegħda taħdem bla waqfien biex liċ-ċittadini tipprovdilhom vaċċin sikur u effettiv kontra l-COVID-19 kemm jista' jkun malajr. Id-dħul fis-seħħ tal-kuntratt ma' AstraZeneca huwa pass importanti f'dan ir-rigward. Nistenna b'ħerqa li nsaħħu l-portafoll tagħna ta' vaċċini potenzjali bis-saħħa ta' kuntratti ma' kumpaniji farmaċewtiċi oħrajn u billi niftiehmu ma' sħab internazzjonali biex ikollna aċċess universali u ekwu għall-vaċċini.” Stella Kyriakides, il-Kummissarju għas-Saħħa u s-Sikurezza Alimentari, stqarret: “In-negozjati tagħna issa taw riżultati ċari: l-ewwel kuntratt iffirmat, li ssodisfa l-impenn li niżguraw portafoll ta' vaċċini diversi għall-ħarsien tas-saħħa taċ-ċittadini tagħna. Il-firma tal-lum, li kienet possibbli bis-saħħa tal-ħidma ta' tħejjija li wettqu Franza, il-Ġermanja, l-Italja u n-Netherlands, se tiżgura li jekk jinstab vaċċin sikur u effettiv, id-dożi tiegħu jitqassmu fl-Istati Membri kollha. Nistennew li dalwaqt ħafna nkunu nistgħu nħabbru ftehimiet oħra ma' manifatturi oħrajn tal-vaċċini. ” AstraZeneca ngħaqdet mal-Università ta' Oxford biex jiżviluppaw u jiddistribwixxu l-vaċċin ibbażat fuq adenovirus rikombinanti li possibbilment jinħoloq mill-Università biex jipprevjeni li n-nies jiġu infettati bil-COVID-19. Il-vaċċin kandidat ta' AstraZeneca diġà jinsab fil-Fażi II/III tal-Provi Kliniċi fuq skala kbira wara li kien hemm riżultati promettenti fil-Fażi I/II li jikkonċernaw is-sikurezza u l-immunoġeniċità. Il-kuntratt tal-lum huwa bbażat fuq il-Ftehim Antiċipat ta' Xiri ma' AstraZeneca li ġie approvat fl-14 ta' Awwissu u li se jiġi ffinanzjat permezz tal-Istrument għall-Appoġġ ta' Emerġenza. Il-pajjiżi tal-“Alleanza Inklużiva għall-Vaċċini” (il-Ġermanja, Franza, l-Italja u n-Netherlands) li bdew in-negozjati ma' AstraZeneca, talbu lill-Kummissjoni biex tieħu tieħu r-riedni f'idejha permezz ta' ftehim iffirmat f'isem l-Istati Membri kollha. Id-deċiżjoni li jiġi appoġġat il-vaċċin propost minn AstraZeneca hija bbażata, fost l-oħrajn, fuq approċċ xjentifiku sod u fuq it-teknoloġija li ntużat (ChAdOx1, vaċċin ibbażat fuq adenovirus rikombinanti tax-ximpanżì mhux replikattiv), fuq il-ħeffa li biha jista' jitwassal il-vaċċin fuq skala kbira, fuq il-kost, il-kondiviżjoni tar-riskju, ir-responsabbiltà u l-kapaċità ta' produzzjoni li tkun tista' tforni lill-UE kollha. Il-proċessi regolatorji se jkunu flessibbli iżda jibqgħu robusti. Flimkien mal-Istati Membri u mal-Aġenzija Ewropea tal-Mediċini, il-Kummissjoni se tuża l-flessibbiltà li teżisti fil-qafas regolatorju tal-UE biex tħaffef l-awtorizzazzjoni u d-disponibbiltà ta' vaċċini li jirnexxu kontra l-COVID-19, filwaqt li jinżammu l-istandards tal-kwalità, tas-sikurezza u tal-effikaċja tal-vaċċini. Ir-rekwiżiti tas-sikurezza u l-valutazzjoni speċifika mill-Aġenzija Ewropea tal-Mediċini, meħtieġa bħala parti mill-proċedura tal-awtorizzazzjoni għas-suq, jiggarantixxu li d-drittijiet taċ-ċittadini jibqgħu mħarsa b'mod sħiħ. Biex ikun hemm kumpens għar-riskji kbar li jieħdu l-manifatturi, il-Ftehimiet Antiċipati ta' Xiri jipprevedu li l-Istati Membri jikkumpensaw lill-manifatturi għar-responsabbiltà li jistgħu jġarrbu f'ċerti kundizzjonijiet. Ir-responsabbiltà xorta waħda tibqa' tal-kumpaniji. Kuntest Il-kuntratt tal-lum ma' AstraZeneca huwa pass importanti fl-implimentazzjoni tal-Istrateġija Ewropea għall-Vaċċini, adottata mill-Kummissjoni fis-17 ta' Ġunju 2020. Din l-istrateġija għandha l-għan li tiżgura li ċ-ċittadini Ewropej kollha jkollhom vaċċini ta' kwalità għolja, sikuri, effettivi u affordabbli fi żmien 12 sa 18-il xahar. Biex tagħmel dan, u flimkien mal-Istati Membri, il-Kummissjoni qed tasal għal Ftehimiet Antiċipati ta' Xiri ma' produtturi tal-vaċċini li jirriżervaw jew jagħtu d-dritt lill-Istati Membri li jixtru għadd speċifiku ta' dożi ta' vaċċin b'ċertu prezz, malli dan il-vaċċin isir disponibbli. Il-Ftehimiet Antiċipati ta' Xiri huma ffinanzjati mill-Istrument għall-Appoġġ ta' Emerġenza, li għandu fondi ddedikati għall-ħolqien ta' portafoll ta' vaċċini potenzjali bi profili diversi u prodotti minn kumpaniji diversi. Il-Kummissjoni Ewropea impenjat ruħha wkoll li tiżgura li kull min ikollu bżonn vaċċin, ikun fejn ikun fid-dinja, mhux bilfors meta jkun f'pajjiżu, dan jingħatalu. Ħadd mhu sikur jekk mhux sikur kulħadd. Din hija r-raġuni għalfejn mill-4 ta' Mejju sal-lum ġabret kważi €16-il biljun permezz tar-Rispons Globali għall-Coronavirus, l-azzjoni dinjija għal aċċess universali għat-testijiet, għat-trattament u għall-vaċċini kontra l-coronavirus u għall-irkupru dinji. Għal iktar tagħrif: L-Istrateġija tal-UE għall-Vaċċini Ir-Rispons tal-UE għall-Coronavirus Il-Kummissarju Kyriakides tiffirma l-ftehim